**Latvijas Bankas noteikumu projekta** **"****Īpašā administratora amata kandidāta atlases kārtība" anotācija**

|  |  |
| --- | --- |
| **Nosaukums** | Īpašā administratora amata kandidāta atlases kārtība |
| **Dokumenta veids** | Latvijas Bankas noteikumi |
| **Izdošanas pamatojums** | Segto obligāciju likuma 65. panta otrā daļa |
| **Mērķis un būtība** | Eiropas Parlamenta un Padomes 2019. gada 27. novembra direktīvas 2019/2162 par segto obligāciju emisiju un segto obligāciju publisko uzraudzību un ar ko groza direktīvas 2009/65/EK un 2014/59/ES prasību pārņemšanai Saeima 2021. gada 27. maijā pieņēma Segto obligāciju likumu (turpmāk – Likums).  Likuma XIV nodaļa nosaka īpašā administratora darbības aspektus, tai skaitā 65. panta otrajā daļā ietverts deleģējums Latvijas Bankai noteikt īpašā administratora amata kandidāta atlases un kandidāta piemērotības izvērtēšanas kārtību un šādai izvērtēšanai nepieciešamo informāciju.  Likuma 65. panta pirmā daļa nosaka konkrētu profesiju pārstāvjus, kuri var uzņemties īpašā administratora lomu segto obligāciju programmas pārvaldīšanā. Tās ir personas, kurām saskaņā ar Kredītiestāžu likumu ir tiesības būt par kredītiestāžu likvidatoriem:   * zvērināti advokāti; * zvērināti revidenti; * komercsabiedrības, kuru pamatnodarbošanās veids ir audita pakalpojumi (turpmāk – zvērinātu revidentu komercsabiedrība).   Šobrīd ir spēkā un minēto deleģējumu noteikt īpašā administratora amata kandidāta atlases kārtību izpilda Finanšu un kapitāla tirgus komisijas 2021. gada 22. jūnija normatīvie noteikumi Nr. 75 "Normatīvie noteikumi par īpašā administratora amata kandidāta atlasi, kandidāta piemērotības izvērtēšanas kartību un izvērtēšanai nepieciešamo informāciju" (turpmāk – noteikumi Nr. 75).  Savukārt saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas un ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, Latvijas Banka ir izstrādājusi noteikumu projektu "Īpašā administratora amata kandidāta atlases kārtība" (turpmāk – noteikumu projekts), kas nosaka īpašā administratora amata kandidāta, kuru ieceļ Likumā noteiktajos gadījumos, lai pārvaldītu segto obligāciju programmu kredītiestādes (emitenta) vietā, atlases un kandidāta piemērotības izvērtēšanas kārtību un šādai izvērtēšanai nepieciešamo informāciju (turpmāk – kandidātu atlases process). Noteikumu projekts pēc tā pieņemšanas aizstās noteikumus Nr. 75.  Lai Latvijas Banka varētu pieņemt lēmumu par atbilstošāko kandidātu īpašā administratora amatam, nepieciešama arī Latvijas Zvērinātu advokātu padomes (turpmāk – Advokātu padome), Latvijas Zvērinātu revidentu asociācijas (turpmāk – Revidentu asociācija) un citu profesionālo apvienību pārstāvju (piemēram, Mediācijas padomes), Maksātnespējas kontroles dienesta un tiesībsargājošo iestāžu (turpmāk visi nozaru pārstāvji kopā – iesaistītās puses) aktīva iesaiste kandidātu atlasē un informācijas sniegšanā par kandidātiem.  Līdz ar to, lai nodrošinātu atbilstošu īpašā administratora kandidātu atlasi, ievērojot likumdevēja noteikto deleģējumu, nepieciešams izdot noteikumus. |
| **Leģitīmais mērķis** | Noteikumu projekts paredz apjomīgas informācijas iegūšanu par īpašā administratora amata kandidātiem, līdz ar to Latvijas Bankai būs pietiekamas iespējas izvēlēties amatam atbilstošāko kandidātu. Papildus Latvijas Banka iegūs informāciju arī no Finanšu ministrijas uzturētās informācijas sistēmas. Saskaņā ar Revīzijas pakalpojumu likuma 35.1pantā noteikto Finanšu ministrija veic zvērinātu revidentu un zvērinātu revidentu komercsabiedrību revīzijas pakalpojumu kvalitātes kontroli. Iegūtos datus Finanšu ministrija apkopo tās uzturētā informācijas sistēmā. Savukārt Latvijas Banka, pamatojoties uz savstarpējo starpresoru vienošanos ar Finanšu ministriju, var iegūt datus no ministrijas uzturētās informācijas sistēmas. Īpašā administratora amata kandidātu atlases procesā Latvijas Banka iegūs šādus datus:  - novērtējumu par zvērināta revidenta un zvērinātu revidentu komercsabiedrības iekšējās kvalitātes kontroles sistēmas vides funkcionalitāti prakses līmenī;  - Finanšu ministrijas zvērinātam revidentam un zvērinātu revidentu komercsabiedrībai piemērotajām sankcijām, ja tādas ir piemērotas.  Konkrētais datu apjoms, ko Latvijas Banka iegūs no Finanšu ministrijas uzturētās informācijas sistēmas, veicinās izpratni par konkrētā zvērināta revidenta un zvērinātu revidentu komercsabiedrības darbību. Vienlaikus Latvijas Banka norāda, ka iegūtie dati tiks vērtēti kopsakarā ar pārējo informāciju, kas tiks iegūta kandidātu atlases procesā, nevis atrauti no tās.  Noteikumu projekta pieņemšana ir nepieciešama (tam ir leģitīms mērķis), lai tiktu aizsargātas ieguldītāju un kreditoru intereses, izveidojot pārskatāmus īpašā administratora amata kandidātu atlases kritērijus un nosakot vērtējamās informācijas apjomu. Noteikumu projekts skaidri nosaka iesaistīto pušu lomu īpašā administratora amata kandidātu atlases procesā. Lai arī noteikumu projektā noteiktās prasības iesaistītajām pusēm rada papildu slogu, attiecīgi nosakot pienākumu koordinēt kandidātu pieteikšanos un sniegt Latvijas Bankai konkrēta satura informāciju, tomēr Latvijas Bankas ieskatā šādas prasības tikai veicinās kvalitatīvāku kandidātu atlasi. Turklāt iesaistītās puses noteikumu projektā noteiktos pienākumus sāks veikt vienīgi tad, kad būs izsniegta pirmā atļauja segto obligāciju programmas īstenošanai, kā arī turpmākā informācijas sniegšanas regularitāte nebūs biežāka par vienu reizi gadā. Vienlaikus noteikumu projektā ietvertais regulējums veicinās potenciālo ieguldītāju un segto obligāciju kreditoru uzticību Latvijā noteiktajam regulējumam segto obligāciju jomā. Latvijas Bankas ieskatā īpašā administratora amata kandidātu atlases pārskatāmība ir arī galvenais sabiedrības ieguvums attiecībā pret iesaistīto pušu likumisko interešu ierobežojumu.  Līdz ar to noteikumi tiek izdoti ieguldītāju un segto obligāciju kreditoru interešu aizsardzībai. |
| **Samērīgums** | Likuma normas īpašajam administratoram nosaka plašas pilnvaras segto obligāciju programmas pārvaldīšanas jomā, jo īpašais administrators stājas emitenta vietā, ja tam ir noteikti kādi darbības ierobežojumi, ir uzsākta emitenta likvidācija vai pasludināts emitenta maksātnespējas process u. tml. Līdz ar to Latvijas Bankas izvēlētajam kandidātam jābūt pietiekami pieredzējušam, kvalificētam un ar skaidru pasākumu plānu segto obligāciju programmas pārvaldīšanas procesa vadīšanai. Turklāt īpašajam administratoram ir jārīkojas ieguldītāju un segto obligāciju kreditoru interesēs, lai panāktu pēc iespējas pilnīgāku visu segto obligāciju prasījumu izpildi. Noteikumu projektā ietvertās prasības veicinās šā mērķa, proti, atlasīt atbilstošāko kandidātu, kurš var efektīvi īstenot Likumā īpašajam administratoram noteiktās tiesības un pienākumus, sasniegšanu. Līdz ar to noteikumu projekts ir piemērots leģitīmā mērķa sasniegšanai.  Atbilstošākais veids, kā noteikt juridiski saistošu kārtību Latvijas Bankai un iesaistītajām pusēm īpašā administratora kandidātu atlasei, ir izdot noteikumus. Citas alternatīvas, piemēram, ieteikumi, šā jautājuma noregulēšanai un vienotu prasību noteikšanai nebūtu efektīvas, jo tās nebūtu juridiski saistošas iesaistītajām pusēm, līdz ar to tas varētu apgrūtināt nepieciešamās informācijas iegūšanu un atbilstošas īpašā administratora amata kandidātu atlases veikšanu.  Noteikumu projektā noteiktās prasības ir samērīgas attiecībā pret iesaistīto pušu likumisko interešu ierobežojumu, jo normas ir veidotas tā, ka iesaistītajām pusēm ir tikai jāorganizē pieteikšanās amatam, nevis pašām jāvērtē kandidāti atbilstoši noteikumu projektā noteiktajiem kritērijiem. Noteikumu projekts paredz pienākumu iesaistītajām pusēm sniegt Latvijas Bankai noteikta satura informāciju, piemēram, informāciju par piemērotajiem disciplinārsodiem, kandidātu kvalifikāciju u. c. Noteikumu projekts neparedz pienākumu iesaistītajām pusēm vākt vai apkopot tādu informāciju, kas nav to rīcībā. Latvijas Bankai iesniedzamo konkrētā satura informāciju iesaistītās puses iegūst, izpildot konkrētās nozares darbību regulējošās prasības. Vienlaikus noteikumu projekta 15. punkts paredz, ka Advokātu padome un Revidentu asociācija sāks sniegt īpašā administratora amata kandidātu sarakstu ar brīdi, kad Latvijas Banka būs izsniegusi pirmo atļauju segto obligāciju programmas īstenošanai (Latvijas Banka par šo faktu iesaistītās puses informēs). Līdz ar to kandidātu saraksts nebūs jāsniedz uzreiz pēc noteikumu projekta pieņemšanas.  Noteikumu projektā noteiktās prasības ir samērīgas arī pret īpašā administratora amata kandidātiem, ņemot vērā, ka pieteikšanās amatam ir paša kandidāta brīva izvēle. Turklāt iegūstamās informācijas apjoms ir tāds, lai gūtu priekšstatu par kandidāta kvalifikāciju, pieredzi, reputāciju un organizatoriskajām iespējām nodrošināt segto obligāciju programmas pārvaldīšanu. Savukārt īpašā administratora amata kandidātu viedokļu apkopošana un aicināšana uz pārrunām ir nozīmīgs atlases procesa posms, lai gūtu pēc iespējas pilnīgāku priekšstatu par kandidāta spēju izpildīt no Likuma izrietošos pienākumus un realizēt Likumā noteiktās tiesības.  Respektīvi, noteikumu projekts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta ieviešanu tiek sasniegts leģitīmais mērķis (ieguldītāju un segto obligāciju kreditoru interešu un kopumā sabiedrības labklājības aizsardzība). Otrkārt, nav iespējams pēc būtības īstenot ieguldītāju un segto obligāciju kreditoru interešu aizsardzību ar citiem līdzekļiem, kā arī nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Treškārt, sabiedrības labums no noteikumu projektā ietverto prasību piemērošanas būs lielāks par nelielu papildu slogu un resursu ieguldījumu, kas iesaistītajām pusēm varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar spēkā esošajiem noteikumiem Nr. 75 noteikumu projekts neparedz izmaiņas administratīvā sloga un izmaksu kontekstā. |
| **Saistītie dokumenti** | Ar noteikumu projektu saistītie dokumenti: 1) Likums;  2) noteikumi Nr. 75. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts 2024. gada 18. septembrī tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2024. gada 2. oktobrim.  Vienlaikus par noteikumu projektu un notiekošo sabiedrības līdzdalību iebildumu un priekšlikumu sniegšanai tika informēta Latvijas Finanšu nozares asociācija, Revidentu asociācija, Advokātu padome, Maksātnespējas kontroles dienests, Finanšu ministrija un Tieslietu ministrija. |
| **Saskaņošanas rezultāti** | Latvijas Banka ir iepazinusies ar Revidentu asociācijas, Advokātu padomes, Maksātnespējas kontroles dienesta un Tieslietu ministrijas izteiktajiem komentāriem par noteikumu projektu un sniegusi viedokli, kas iekļauts noteikumu projekta anotācijas pielikumā. |

Pielikums

Latvijas Bankas noteikumu projekta

anotācijai

**Sabiedrības līdzdalības laikā** **saņemto priekšlikumu par Latvijas Bankas noteikumu projektu** **"Īpašā administratora amata kandidāta atlases kārtība" apkopojums**

Latvijas Banka 2024. gada 18. septembrī publiskoja noteikumu projektu "Īpašā administratora amata kandidāta atlases kārtība" (turpmāk – noteikumu projekts) sabiedrības līdzdalībai, proti, komentāru, motivētu priekšlikumu vai iebildumu sniegšanai līdz 2024. gada 2. oktobrim. Sabiedrības līdzdalībai noteiktajā termiņā, 2024. gada 2. oktobrī, komentārus iesniedza Latvijas Zvērinātu revidentu asociācija, Latvijas Zvērinātu advokātu padome, Maksātnespējas kontroles dienests un Tieslietu ministrija. Latvijas Banka ir iepazinusies ar izteiktajiem komentāriem un sniedz savu viedokli.

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. | "5. Zvērināti revidenti un zvērinātu revidentu komercsabiedrības (turpmāk kopā– zvērināti revidenti) un zvērināti advokāti ir tiesīgi pieteikties īpašā administratora amata kandidātu atlasei, iesniedzot Revidentu asociācijai un Advokātu padomei pieteikumu, kurā norāda šādu informāciju:" | **Latvijas Zvērinātu revidentu asociācijas priekšlikums:**  Aizstāt vārdus "iesniedzot Revidentu asociācijai un Advokātu padomei" ar vārdiem "iesniedzot attiecīgi Revidentu asociācijai vai Advokātu padomei". | **Ņemts vērā.**  Jaunā redakcija:  "5. Zvērināti revidenti un zvērinātu revidentu komercsabiedrības (turpmāk kopā – zvērināti revidenti) un zvērināti advokāti ir tiesīgi pieteikties īpašā administratora amata kandidātu atlasei, iesniedzot attiecīgi Revidentu asociācijai un Advokātu padomei pieteikumu, kurā norāda šādu informāciju:". |
| 2. | "6.1. kvalifikācija maksātnespējas procesa jomā (vai Maksātnespējas kontroles dienesta direktors zvērinātam advokātam ir izdevis maksātnespējas procesa administratora amata apliecību);" | **Maksātnespējas kontroles dienesta priekšlikums:**  izteikt noteikumu projekta 6.1. apakšpunktu šādā redakcijā:  "6.1. kvalifikācija maksātnespējas procesa jomā (vai zvērināts advokāts ir iecelts maksātnespējas procesa administratora amatā)."  **Papildus:**  Administratora amata darbība var tikt ierobežota, t.i., normatīvajos aktos ir paredzēti ierobežojumi administratora amata pienākumu pildīšanai. Lai izpildītos noteikumu projektā 6.1. apakšpunktā iekļautais nosacījums, t.i., personai ir zināšanas un prasmes (kvalifikācija) maksātnespējas procesa jomā, ir būtiska ne tikai administratora atrašanās amatā, bet arī apstāklis, ka administrators aktīvi praktizē, kā arī uz viņu nav attiecināmi ierobežojumi, kas, tostarp saistīti ar reputācijas riskiem. Līdz ar to, aicina izvērtēt nepieciešamību ņemt vērā apstākļus, kas ierobežo administratora amata darbību, īpašā administratora amata kandidāta atlases procesā. | **Ņemts vērā.**  Jaunā redakcija:  "6.1. kvalifikācija maksātnespējas procesa jomā (vai zvērināts advokāts ir iecelts maksātnespējas procesa administratora amatā un uz to ir attiecināmi maksātnespējas procesa administratora darbību ierobežojoši apstākļi);". |
| 3. | "6.3. iegūtie kvalifikācijas punkti." | **Latvijas Zvērinātu advokātu padomes priekšlikums:**  "Prasības attiecībā uz zvērinātiem advokātiem izvirzāmajām prasībām būtu jānosaka konkrētāk, proti Projekta 6.3.p. būtu konkretizējams attiecībā uz kādā laika periodu tiek prasīts norādīt iegūtos kvalifikācijas punktus (piem. par pēdējiem trīs gadiem, norādot kvalifikācijas celšanas aktivitāti un iegūto kvalifikācijas celšanas punktu skaitu)." | **Ņemts vērā.**  Jaunā redakcija:  "6.3. pēdējo triju gadu laikā iegūtie kvalifikācijas punkti, norādot kvalifikācijas celšanas aktivitāti un iegūto kvalifikācijas celšanas punktu skaitu." |
| 4. | "7. Zvērināti revidenti papildus šo noteikumu 5. punktā noteiktajam norāda, vai un kā tie normatīvajos aktos noteiktajā kārtībā ir pilnveidojuši savu kvalifikāciju Revidentu asociācijas atzītā tālākizglītības procesā." | **Latvijas Zvērinātu revidentu asociācijas priekšlikums:**  Noteikumu projekta 7.punkts noteic, ka zvērinātiem revidentiem pieteikumā ir jānorāda, vai un kā tie normatīvajos aktos noteiktajā kārtībā ir pilnveidojuši savu kvalifikāciju Revidentu asociācijas atzītā tālākizglītības procesā. LZRA vērš uzmanību, ka saskaņā ar Revīzijas pakalpojumu likuma 6.panta ceturtās daļas 6.punktu LZRA organizē un uzrauga zvērinātu revidentu izglītības turpināšanu un profesionālās kvalifikācijas pilnveidošanu LZRA atzītā tālākizglītības procesā. Minētā likuma 35.1 panta trešā prim divi daļa noteic, ka zvērinātu revidentu komercsabiedrības un zvērināti revidenti, kuri sniedz revīzijas pakalpojumus sabiedriskas nozīmes struktūrām, katru gadu līdz 1.jūlijam iesniedz Finanšu ministrijai regulas Nr. 537/2014 14.pantā minēto informāciju, kā arī informāciju par iepriekšējā kalendāra gadā apgūtajām profesionālās kvalifikācijas (tālākizglītības) programmām. Finanšu ministrija apkopo un analizē saņemto informāciju un veic pasākumus konstatēto neatbilstību novēršanai. Ja zvērināts revidents nav izpildījis likuma prasību par obligāto apmācību, saskaņā ar Revīzijas pakalpojumu likuma 38.1 panta ceturto daļu pret viņu var ierosināt disciplinārlietu. LZRA informē, ka 30 gadu laikā ne pret vienu revidentu nav ierosināta disciplinārlieta par to, ka viņš nav pilnveidojis savu profesionālo kvalifikāciju. LZRA ieskatā Latvijas Bankai nav jāuzrauga zvērinātu revidentu kvalifikācijas pilnveidošanas process, tādēļ lūdzam izslēgt no projekta 7.punktu. | **Ņemts vērā.**  7. punkts svītrots. |
| 5. | "8.1. kandidāta reputāciju negatīvi ietekmējošiem apstākļiem, ja tādi pastāv;" | **Latvijas Zvērinātu revidentu asociācijas priekšlikums:**  Saskaņā ar noteikumu projekta 8.1.apakšpunktu LZRA ir jāinformē Latvijas Banku par kandidāta reputāciju negatīvi ietekmējošiem apstākļiem, ja tādi pastāv. LZRA vērš uzmanību, ka saskaņā ar Revīzijas pakalpojumu likuma 8. un 9.pantu, persona, kurai nav nevainojama reputācija, nedrīkst būt par zvērinātu revidentu, līdz ar to projekta 8.1.apakšpunkts nav attiecināms uz zvērinātiem revidentiem. | **Ņemts vērā.**  8.1. apakšpunkts svītrots. |
| 6. | "8.2. kandidātam pēdējo divu gadu laikā pirms šo noteikumu 5. punktā minētā pieteikuma iesniegšanas piemērotajiem disciplinārsodiem." | **Latvijas Zvērinātu revidentu asociācijas priekšlikums:**  Noteikumu projekta 8.2.apakšpunkts noteic, ka LZRA būs jāinformē Latvijas Banka par zvērinātiem revidentiem piemērotiem disciplinārsodiem. LZRA informē, ka šobrīd ir izstrādāti grozījumi Revīzijas pakalpojumu likumā, kas paredz, ka turpmāk LZRA nepiemēros disciplinārsodus un administratīvos pasākumus un sankcijas piemēros Finanšu ministrija. Līdz ar to aicinām Latvijas Banku sekot līdzi minētā likumprojekta virzībai, lai pēc grozījumu pieņemšanas izdarītu atbilstošus grozījumus noteikumos.  Papildus norādām, ka zvērinātiem revidentiem un zvērinātu revidentu komercsabiedrībām, kas sniedz revīzijas pakalpojumus sabiedriskas nozīmes struktūrām, sankcijas jau šobrīd piemēro Finanšu ministrija. Attiecīgi pienākums par piemērotajiem sodiem šiem revidentiem Latvijas Bankai ir jāpieprasa no Finanšu ministrijas. | **Ņemts vērā.**  Jaunā redakcija:  "7. Ja Advokātu padome vai Revidentu asociācija konstatē apstākļus, tai skaitā no šo noteikumu 5., 6. un 7. punktā noteiktās informācijas izrietošus apstākļus, kas ietekmē vai var ietekmēt īpašā administratora amata kandidāta atbilstību amatam, Advokātu padome un Revidentu asociācija, iesniedzot kandidātu sarakstu, par to atsevišķi informē Latvijas Banku. Vienlaikus Advokātu padome un Revidentu asociācija informē Latvijas Banku par kandidātam pēdējo divu gadu laikā pirms šo noteikumu 5. punktā minētā pieteikuma iesniegšanas piemērotajiem disciplinārsodiem, ja šāda informācija ir to rīcībā." |
| 7. | "10. Īpašā administratora amata kandidātu sarakstu ar ne vairāk kā pieciem kandidātiem no katras profesionālās apvienības Latvijas Banka nosūta tiesībsargājošajām iestādēm, pieprasot par visiem kandidātiem sniegt to rīcībā esošo informāciju, ko tās var sniegt savas kompetences ietvaros un kas var ietekmēt kandidāta reputāciju." | **Tieslietu ministrijas priekšlikums**:  Noteikumu projekta 10. punkts noteic, ka īpašā administratora amata kandidātu sarakstu ar ne vairāk kā pieciem kandidātiem no katras profesionālās apvienības Latvijas Banka nosūta tiesībsargājošajām iestādēm, pieprasot par visiem kandidātiem sniegt to rīcībā esošo informāciju, ko tās var sniegt savas kompetences ietvaros un kas var ietekmēt kandidāta reputāciju. Paskaidrojam, ka katrai personas datu apstrādei jāatbilst Vispārīgās datu aizsardzības regulas 5. panta 1. punktā nostiprinātajiem personas datu apstrādes principiem: likumīguma, godprātības un pārredzamības princips, nolūka ierobežojuma princips u. c. Ņemot vērā, ka no noteikumu projektā iekļautajām normām nevar viennozīmīgi izsecināt, kādā apjomā un ar kādu nolūku Latvijas Banka apstrādās no tiesībsargājošajām iestādēm iegūtos personas datus par kandidātiem, lūdzam precizēt noteikumu projekta 10. punktu.  Tāpat norādām, ka atbilstoši Vispārīgās datu aizsardzības regulas 10. pantam personas datu apstrādi par sodāmību un pārkāpumiem vai ar tiem saistītiem drošības pasākumiem, pamatojoties uz 6. panta 1. punktu, veic tikai oficiālas iestādes kontrolē vai tad, ja apstrādi atļauj Eiropas Savienības vai tās dalībvalsts tiesību akti, paredzot atbilstošas garantijas datu subjektu tiesībām un brīvībām. Jebkādu visaptverošu sodāmības reģistru uzglabā tikai oficiālas iestādes kontrolē. No minētā saprotams, ka pārzinis personas datu apstrādi par sodāmību var veikt tikai tad, ja nacionālajā regulējumā tas ir konkrēti atļauts, turklāt paredzot atbilstošas garantijas datu subjekta tiesībām un brīvībām. Ņemot vērā, ka jebkura personas datu apstrāde ir uzskatāma par pamattiesību ierobežojumu, tā pamatā ir nosakāma ar Latvijas Republikas Saeimas pieņemtu likumu. Likumā būtu nosakāms vismaz personas datu apstrādes tiesiskais pamats, nolūks un apstrādājamo personas datu kategorijas. Iepazīstoties ar Segto obligāciju likuma 65. panta otrajā daļā ietverto deleģējumu, secināms, ka tajā nav iekļauts konkrēts un acīmredzams norādījums Latvijas Bankai apstrādāt kandidātu personas datus par sodāmību un pārkāpumiem, kā arī iegūt no tiesībsargājošajām iestādēm citu informāciju par kandidātiem. Ņemot vērā minēto, aicinām atkārtoti izvērtēt noteikumu projekta 10. punktā ietvertās personas datu apstrādes tiesiskumu. | **Ņemts vērā.**  10. punkts svītrots.  Noteikumu projekts papildināts ar 9.2.6. apakšpunktu šādā redakcijā:  "9.2.6. apliecinājumu par iepazīšanos ar personas datu apstrādes kārtību īpašā administratora amata kandidāta piemērotības novērtēšanā (1. pielikums);".  Noteikumu projekts papildināts ar 9.2.7. apakšpunktu šādā redakcijā:  "9.2.7. reputācijas novērtējuma anketu (2. pielikums)." |
| 8. | "11. Pirms lēmuma par īpašā administratora amata kandidāta iecelšanu amatā pieņemšanas Latvijas Banka pieprasa:  11.1. Maksātnespējas kontroles dienestam par īpašā administratora amata kandidātu, kas vienlaikus ir maksātnespējas procesa administrators, un profesionālo apvienību pārstāvjiem sniegt viedokli par kandidāta izdarītajiem darbību reglamentējošo normatīvo aktu pārkāpumiem un to raksturu pēdējo divu gadu laikā, kā arī citu informāciju, kas ir Maksātnespējas kontroles dienesta un profesionālo apvienību pārstāvju rīcībā un kas raksturo kandidāta profesionālo darbību;" | **Latvijas Zvērinātu revidentu asociācijas priekšlikums:**  Noteikumu projekta 11.1.apakšpunkts noteic, ka profesionālo apvienību pārstāvjiem jāsniedz viedoklis par kandidāta izdarītajiem darbību reglamentējošo normatīvo aktu pārkāpumiem un to raksturu pēdējo divu gadu laikā. LZRA lūdz precizēt, kāds ir vārdkopas "profesionālās apvienības" tvērums, jo no redakcijas nav saprotams, vai tas attiecas arī uz LZRA un LZAP. | **Ņemts vērā.**  Jaunā redakcija:  "9.1. Maksātnespējas kontroles dienestam par īpašā administratora amata kandidātu, kas vienlaikus ir maksātnespējas procesa administrators, un Advokātu padomei vai Revidentu asociācijai sniegt viedokli par kandidāta izdarītajiem darbību reglamentējošo normatīvo aktu pārkāpumiem un to raksturu pēdējo divu gadu laikā, kā arī citu informāciju, kas ir Maksātnespējas kontroles dienesta un Advokātu padomes vai Revidentu asociācijas rīcībā un kas raksturo kandidāta profesionālo darbību;". |
| 9. | "15. Šo noteikumu 4. punktā noteikto pienākumu iesniegt Latvijas Bankai īpašā administratora amata kandidātu sarakstu Advokātu padome un Revidentu asociācija veic ar brīdi, kad Latvijas Banka ir izsniegusi pirmo atļauju segto obligāciju programmas īstenošanai. Latvijas Banka rakstveidā informē Advokātu padomi un Revidentu asociāciju par šādas atļaujas izsniegšanu un nepieciešamību iesniegt īpašā administratora amata kandidātu sarakstu un no šo noteikumu 8. punkta izrietošo informāciju." | **Latvijas Zvērinātu revidentu asociācijas priekšlikums:**  LZRA lūdz precizēt projekta 15.punkta redakciju, jo projekta 4.punktā ir noteikts pienākums Latvijas Bankai, nevis LZRA. | **Ņemts vērā.**  Jaunā redakcija:  "13. Šo noteikumu 4. punktā noteikto īpašā administratora amata kandidātu sarakstu un informāciju Advokātu padome un Revidentu asociācija iesniedz Latvijas Bankai ar brīdi, kad Latvijas Banka ir izsniegusi pirmo atļauju segto obligāciju programmas īstenošanai. Latvijas Banka rakstveidā informē Advokātu padomi un Revidentu asociāciju par šādas atļaujas izsniegšanu un nepieciešamību iesniegt īpašā administratora amata kandidātu sarakstu un no šo noteikumu 8. punkta izrietošo informāciju." |